Diari Oficial de la Generalitat Valenciana


Sumari del DOGV 4492, del 05-05-2003 (2003/4773)

RESOLUCIÓ de 15 d'abril de 2003, del conseller d'Obres Públiques, Urbanisme i Transports, relativa al programa per al desenvolupament d'actuacions integrades Parc Empresarial Sagunt I del municipi de Sagunt.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4492

Data del DOGV
:   05-05-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/4773


Data del document
:   15-04-2003

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Sagunt
    * emplaçament industrial
    * pla d'urbanisme

RESOLUCIÓ de 15 d'abril de 2003, del conseller d'Obres Públiques, Urbanisme i Transports, relativa al programa per al desenvolupament d'actuacions integrades Parc Empresarial Sagunt I del municipi de Sagunt.[2003/M4773]
  
Vist el programa per al desenvolupament d'actuacions integrades Parc Empresarial Sagunt I, tramés per la Conselleria d'Indústria, Comerç i Energia i de conformitat amb els següents,
  
Antecedents de fet
  
1. Per mitjà de resolució del conseller d'Indústria, Comerç i Energia, de 3 de febrer de 2003, es va sotmetre a informació pública el programa per al desenvolupament d'actuacions integrades Parc Empresarial Sagunt I. Este tràmit es va materialitzar mitjançant la inserció d'anuncis en el Diari Oficial de la Generalitat Valenciana (núm. 4.439, de 13 de febrer de 2003) i en el periòdic El Mundo (amb la mateixa data), i hi ha constància la presentació de quatre al·legacions. Amb data 21 de març de 2003, el conseller d'Indústria, Comerç i Energia aprova provisionalment el citat programa.
  
L'expedient complet té entrada en el Registre de la Conselleria d'Obres Públiques, Urbanisme i Transports, amb data 26 de març de 2003.
  
2. De conformitat amb el que establix l'article 38.2.c) de la Llei Reguladora de l'Activitat Urbanística, es va donar audiència a l'Ajuntament de Sagunt. Mitjançant Acord del Ple de l'Ajuntament de Sagunt, de 12 de març de 2003, s'emet informe respecte d'això, i es realitzen diverses observacions al projecte.
  
Tant les al·legacions presentades, com les observacions realitzades en l'informe emés per l'Ajuntament de Sagunt són tractades i analitzades en la resolució en què es resol aprovar provisionalment el programa que ens ocupa.
  
3. L'objecte del citat programa és identificar l'àmbit de l'actuació integrada amb expressió de les obres que cal escometre, terminis d'execució i la resta de compromisos exigits en la legislació aplicable. El programa inclou, entre altres, el projecte d'urbanització.
  
4. Sagunt té Pla General d'Ordenació Urbana aprovat definitivament pel conseller d'Obres Públiques, Urbanisme i Transports amb data 14 d'abril de 1992.
  
Amb data 26 de març de 2003, el conseller d'Obres Públiques, Urbanisme i Transports resol aprovar definitivament l'homologació i pla parcial Parc Empresarial Sagunt I de Sagunt.
  
Respecte dels sòls inclosos en l'àmbit de l'homologació s'han aprovat sengles plans especials per a l'ampliació de patrimoni públic de sòl mitjançant resolucions del conseller d'Obres Públiques, Urbanisme i Transports de 18 de gener i 5 de juny de 2002.
  
5. Amb data 10 d'abril de 2003, l'Àrea de Carreteres de la Diputació Provincial de València va emetre informe respecte del projecte d'urbanització i desdoblament de la carretera CV-309 en l'àmbit del Parc Empresarial de Sagunt.
  
6. Amb data 15 d'abril de 2003, la Direcció General d'Indústria i Energia de la Conselleria d'Indústria, Comerç i Energia, i la Direcció General d'Interior de la Conselleria de Justícia i Administracions Públiques informen sobre la compatibilitat dels usos previstos en el Parc Sagunt I en relació amb el Reial Decret 1.254/1999, de 16 de juliol, i les indústries existents en la zona.
  
Fonaments de dret
  
1. La tramitació ha sigut correcta d'acord amb el que establixen els articles 42 de la Llei Reguladora de l'Activitat Urbanística i 147 del Reglament de Planejament de la Comunitat Valenciana.
  
2. La documentació està completa, als efectes del compliment del que preceptuen els articles 29 i 32 de la Llei Reguladora de l'Activitat Urbanística.
  
En este apartat cal destacar que, de conformitat amb el que establix l'article 42 de la Llei Reguladora de l'Activitat Urbanística, en relació amb l'article 6.E) i K) del Decret 77/1996, del Govern Valencià, pel qual s'aprova el Reglament dels Òrgans Urbanístics de la Generalitat Valenciana, correspon al conseller d'Obres Públiques, Urbanisme i Transports concedir la cèdula d'urbanització, la qual cosa pot realitzar-se en el mateix acte que ara ens ocupa, atés que la documentació remesa té totes les dades necessàries per a procedir a esta finalitat.
  
3. El programa que ens ocupa té per objecte regular el desenvolupament de les actuacions projectades i previstes en els instruments de planejament abans citats, i abraça tots i cada u dels aspectes arreplegats en l'article 29 de la Llei Reguladora de l'Activitat Urbanística. Els documents integrats en el programa definixen els detalls tècnics de les obres públiques previstes en el planejament, així com regular les relacions que sorgisquen com a conseqüència de la seua execució.
  
4. A fi de previndre accidents greus i de limitar les seues conseqüències en l'assignació o utilització del sòl, a la vista dels informes emesos per la Direcció General d'Indústria i Energia i la Direcció General d'Interior de la Generalitat i d'acord amb el que disposa article 12 del Reial Decret 1.254/1999, de 16 de juliol, es considera convenient i oportú introduir com a condició complementària a la resolució d'esta Conselleria de 26 de març de 2003, per la qual es va aprovar definitivament l'homologació de l'Àrea Parc Sagunt i el pla parcial Parc Empresarial Sagunt I, que els usos corresponents a les parcel·les que pogueren resultar afectades per la zona d'intervenció tinguen les limitacions derivades de la seua inclusió en esta zona, d'acord amb els informes emesos a l'efecte per les direccions generals d'Indústria i d'Interior de la Generalitat Valenciana. Respecte d'això, en el mencionat àmbit no es podran concedir llicències municipals sense l'informe favorable previ de les direccions generals esmentades.
  
5. De conformitat amb el que establix l'article 42 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, en relació amb l'article 6.D) del Decret 77/1996, del Govern Valencià, pel qual s'aprova el Reglament dels Òrgans Urbanístics de la Generalitat Valenciana, la competència per a l'aprovació definitiva dels programes per al desenvolupament d'actuacions integrades d'execució directa a càrrec d'administracions no municipals.
  
Vists els preceptes legals citats i la resta de general i pertinent aplicació, resolc
  
Primer
  
Introduir com a condició complementària a la resolució d'esta Conselleria de 26 de març de 2003, per la qual es va aprovar definitivament l'homologació de l'Àrea Parc Sagunt i el pla parcial Parc Empresarial Sagunt I, que els usos corresponents a les parcel·les que pogueren resultar afectades per la zona d'intervenció en relació amb el que disposa el Reial Decret 1.254/1999, de 16 de juliol, pel qual s'aproven les mesures de control de riscos inherents als accidents greus en els quals intervinguen substàncies perilloses, tinguen les limitacions derivades de la seua inclusió en esta zona, d'acord amb els informes emesos a l'efecte per les direccions generals competents en matèria d'Indústria i d'Interior de la Generalitat Valenciana. Respecte d'això, en el mencionat àmbit no es podran concedir llicències municipals d'obres i activitat en les parcel·les afectades sense l'informe favorable previ de les direccions generals esmentades.
  
Segon
  
Concedir cèdula d'urbanització per al programa d'actuació integrada Parc Empresarial Sagunt I, de Sagunt presentat per la Conselleria d'Indústria, Comerç i Energia.
  
Tercer
  
Aprovar definitivament el programa d'actuació integrada Parc Empresarial Sagunt I de Sagunt presentat per Conselleria d'Indústria, Comerç i Energia.
  
La present resolució entrarà en vigor el mateix dia de la seua publicació en el Diari Oficial de la Generalitat Valenciana. Esta publicació excusa la notificació individualitzada, d'acord amb el que establix l'article 59.2 de la Llei 6/1994, de 15 novembre, de la Generalitat Valenciana, Reguladora de l'Activitat Urbanística.
  
Contra la present resolució, que posa fi a la via administrativa, es podrà interposar recurs contenciós administratiu, davant de la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des del dia següent a la notificació o publicació d'esta, de conformitat amb el que establixen els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjuí que es puga interposar qualsevol altre recurs que s'estime oportú.
  
València, 15 d'abril de 2003.- El conseller d'Obres Públiques, Urbanisme i Transports: José Ramón García Antón.